Esimesena said stardiõiguse pikemale sõidule minejad. Kell 12 ja mõned sekundid peale (kuna stardipüstol ei tahtnud oma tööd teha) tuiskas rohkem kui sada rattafanatti kartmatult minema. Keegi ei kartnud tuulist ilma, kiireid laskumisi ega lõpus "küpsetavat" Kopsumäe tõusu. Kindlasti oli neid, kes tulid rajale nautima kaunist loodust ning toredat treeningut, sest ka see oli üks eesmärkidest, mida korraldajad inimestele pakkuda soovisid. Teine oli aga võitjakarikas. Seda tulid püüdma ka  mõned tõsisemad sportlased. Üheks kindlaks favoriidiks oli Martin Loo, mees, kes on esimene välislepinguga Eesti maastikujalgrattur ja Eesti meister, kes hetkel sõtkumas pedaale tiimis Info Three Lee Cougan. Veel võttis võistlusest osa samuti mitmekordne Eesti meister ja mitme maratoni võitja ning 2009. aasta Euroopa meister Allan Oras klubist Rietumu-Delfin. Nendele tituleeritud meestele püüdsid vastu saada näiteks Rigo Räim, Kristjan Randma, Toomas Erkison, Tanel Veski, Oliver Öpik ning teised vägevad  sõidumehed.